August Tornberg

John Erik August Tornberg (s. 31. toukokuuta 1992 Pajala, Ruotsi) on ruotsalainen jääkiekkopuolustaja, joka pelaa SM-liigajoukkue KalPassa. Hän laukoo oikealta.
Ura.
Tornberg syntyi Pajalassa, mutta hän muutti perheineen Bodeniin ollessaan kolmevuotias. Tornbergin kasvattajaseura on Björns IF. Hän siirtyi juniorina sittemmin Bodeniin, josta Tornberg siirtyi 16-vuotiaana Luulajaan kaudeksi 2008–2009. Hän siirtyi J18-ikäisenä hyökkääjästä puolustajan pelipaikalle. Kaudella 2010–2011 Tornberg palasi Bodeniin ja debytoi miesten peleissä Ruotsin kolmanneksi korkeimmalla sarjatasolla maan I-divisioonassa, jossa hän pelasi 31 runkosarjaottelua tehopistein 2+14=16. Tornberg oli joukkueen tehokkain puolustaja. Kaudella 2011–2012 hän voitti pelipaikastaan huolimatta Bodenin sisäisen piste- ja maalipörssin tehoilla 15+11=26. Tornberg voitti koko Division 1:n puolustajien maalipörssin.
Kaudeksi 2012–2013 Tornberg siirtyi jatkamaan HockeyEttan-pelejään (aik. Ruotsin I-divisioona) Piitimeen. Hänen kautensa jäi kuitenkin vain viiden ottelun mittaiseksi, kun Tornberg oli kahdeksan kuukautta sivussa niskamurtuman vuoksi. Kaudella 2013–2014 hän eteni joukkueen kanssa Kvalserieniin saakka, mutta Piitime jäi kuitenkin ilman sarjanousua. Kaudeksi 2014–2015 Tornberg siirtyi samassa sarjassa pelaavan Kallinge/Ronnebyn riveihin, mutta joulukuussa 2024 hän siirtyi kuitenkin Kalixiin. Kaudeksi 2015–2016 Tornberg palasi vuoden mittaisella sopimuksella Piitimeen. Hän teki piste per peli-tahdilla 32 runkosarjaottelussa tehot 16+16=32, joilla Tornberg voitti HockeyEttanin puolustajien maalipörssin ja jakoi puolustajien pistepörssin seitsemännen sijan Kiirunan Joni Liljebladin kanssa. Hän voitti myös joukkueensa sisäisen tehotilaston lukemalla +24. Huhtikuussa 2016 Tornberg teki Piitimen kanssa kaksivuotisen jatkosopimuksen.
Tornberg oli kaudella 2016–2017 Piitimen tehokkain puolustaja tehoilla 11+19=30, joilla hän sijoittui HockeyEttanin puolustajien pistepörssissä seitsemänneksi. Tornberg voitti myös joukkueen sisäisen tehotilaston lukemalla +24. Kaudella 2017–2018 hän oli Piitimen kolmanneksi paras pistemies tehtyään piste per peli-tahdilla 38 runkosarjaottelussa tehot 8+30=38, joilla Tornberg voitti sarjan puolustajien syöttöpörssin ja jakoi puolustajien pistepörssin toisen sijan Huddingen Adam Hansenin kanssa edellään vain Kalixin Johan Pettersson. Hän voitti myös joukkueensa sisäisen tehotilaston lukemalla +30.
Kaudeksi 2018–2019 Tornberg siirtyi kaksivuotisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Björklöveniin. Hän pelasi siellä ensimmäisellä kaudellaan 42 runkosarjaottelua tehopistein 4+8=12. Kaudella 2019–2020 Tornberg voitti joukkueen sisäisen tehotilaston lukemalla +27. Kaudeksi 2020–2021 hän siirtyi jatkamaan Allsvenskan-pelejään kaksivuotisella sopimuksella Västeråsiin. Tornbergin kausi jäi vain 23 ottelun mittaiseksi loukkaantumisen vuoksi. Kaudella 2021–2022 hän voitti koko Allsvenskanin tehotilaston lukemalla +30.
Tornberg siirtyi kaudeksi 2022–2023 kaksivuotisella sopimuksella SHL-joukkue Färjestadiin. Hän teki miesten pääsarjadebyyttinsä Mestarien liigan avauskierroksella 2. syyskuuta 2022 itävaltalaista Villachia vastaan. Tornberg merkittiin Färjestadin kolmospuolustajapariin Axel Bergqvistin viereen. Hän sai ottelussa jääaikaa 14.59 minuuttia ja hänelle merkittiin teholukema +1. SHL-debyyttinsä Tornberg teki 30 vuoden ja 107 päivän ikäisenä runkosarjan avauskierroksella 17. syyskuuta 2022 Leksandia vastaan. Hänet merkittiin Färjestadin seitsemänneksi puolustajaksi. SHL-uransa avausmaalin Tornberg teki seuraavassa ottelussa 22. syyskuuta 2025 Växjö Lakersia vastaan. Hän pelasi liigassa ensimmäisen kautensa aikana kaikkiaan 47 runkosarjaottelua tehopistein 2+7=9 ja kuusi pudotuspeliottelua tehopistein 1+1=2. Mestarien liigassa Tornberg pelasi kahdeksan ottelua tehopistein 1+1=2. Maaliskuussa 2024 hän teki Färjestadin kanssa kaksivuotisen jatkosopimuksen.
Lokakuussa 2025 Tornbergin sopimus Färjestadin kanssa purettiin hänen omasta aloitteestaan, kun hän ei kokenut löytäneensä enää sopivaa roolia joukkueesta ja halusi siirtyä toiseen seuraan. Kaksi päivää myöhemmin Tornbergin vahvistettiin siirtyvän loppukauden 2025–2026 kattavalla sopimuksella SM-liigajoukkue KalPaan.
Yksityiselämä.
Tornbergin isoveli Johannes pelasi omalla urallaan hyökkääjänä kolme Elitserien-ottelua Luulajassa kaudella 2008–2009, mutta hän pelasi suurimman osan urastaan kuitenkin Ruotsin alemmissa sarjoissa. Veljesten serkku Johan Tornberg on entinen Ruotsin maajoukkuepuolustaja, joka teki vuoden 1998 maailmanmestaruuden ratkaisseen voittomaalin. Hän on luonut myöhemmin uraa valmentajana.
August Tornberg joutui viisivuotiaana onnettomuuteen ja mursi niskansa kaaduttuaan päälaelleen. Murtuma huomattiin kuitenkin vasta viisitoista vuotta myöhemmin, kun hän sai laukauksen kasvoihinsa Piitimen ja Björklövenin välisessä HockeyEttanin ottelussa. Laukaus ei aiheuttanut Tornbergille murtumia, mutta röntgentutkimuksissa lääkärit huomasivat kuitenkin sattumalta hänen niskamurtumansa.